

**ประกาศเทศบาลตำบลบึงวิชัย**

**เรื่อง นโยบายคุณธรรมและความโปร่งใส**

# **………………………………………………………..**

ตามเจตนารมณ์รัฐธรรมนูญแห่งราชอาณาจักรไทย (ฉบับชั่วคราว) พ.ศ.2557 พระราชบัญญัติข้อมูลข่าวสารทางราชการ พ.ศ.2540 พระราชกฤษฎีกาว่าด้วยหลักเกณฑ์และการบริหารกิจการบ้านเมืองที่ดีพ.ศ.2546 ยุทธศาสตร์ว่าด้วยการป้องกันและปราบปรามการทุจริตระยะที่ 3 (พ.ศ.2560-2564) และนโยบายของรัฐบาล ข้อที่ 10 การส่งเสริมการบริหาราชการแผ่นดินที่มีธรรมาภิบาลและการป้องกันและปราบปรามการทุจริตประพฤติมิชอบในภาครัฐ กำหนดให้ปลูกฝังค่านิยม คุณธรรมจริยธรรมและจิตสำนึกในการรักศักดิ์ศรีความเป็นข้าราชการและความซื่อสัตย์สุจริต ควบคู่กับการบริหารจัดการภาครัฐที่มีประสิทธิภาพเพื่อป้องกันและปราบปรามการทุจริตและประพฤติมิชอบของเจ้าหน้าที่ของรัฐทุกระดับและตอบสนองความต้องการพร้อมอำนวยความสะดวกแก่ประชาชน เพื่อสร้างความเชื่อมั่นในระบบราชการนั้น

เทศบาลตำบลบึงวิชัย จึงได้กำหนดนโยบายคุณธรรมและความโปร่งใสเพื่อเป็นมาตรฐานแนวทางการปฏิบัติ และค่านิยมสำหรับข้าราชการและบุคลากรขององค์กรให้ยึดถือ และปฏิบัติควบคู่กับกฎระเบียบและข้อบังคับอื่น ๆ โดยมุ่งมั่นที่จะนำหน่วยงานให้ดำเนินการตามภารกิจด้วยความโปร่งใส บริหารงาน ด้วยความซื่อสัตย์สุจริต มีคุณธรรม ปราศจากการทุจริต เพื่อให้บรรลุเจตนารมณ์ดังกล่าว จึงกำหนดให้แนวทางพนักงานเทศบาล พนักงานจ้างของเทศบาลตำบลบึงวิชัยถือปฏิบัติและดำเนินการ ดังนี้

1.บริหารและปฏิบัติงานตามหลักธรรมาภิบาล โดยมุ่งตอบสนองความต้องการของประชาชนด้วยการบริการที่รวดเร็ว ถูกต้อง เสมอภาค โปร่งใส และเป็นธรรม

2.การปลูกฝังค่านิยมและทัศนคติให้บุคลากรในสังกัด มีความรู้ความเข้าใจ ยึดหลักคุณธรรม จริยธรรม นำหลักปรัชญาเศรษฐกิจพอเพียงมาใช้ในการปฏิบัติงานและการดำเนินชีวิต

3.ดำเนินการจัดซื้อ จัดจ้าง ส่งเสริมการดำเนินการให้เกิดความโปร่งใสในทุกขั้นตอน และเปิดโอกาสให้ภาคเอกชน ภาคประชาสังคม และภาคประชาชนเข้ามามีส่วนร่วมในการตรวจสอบการปฏิบัติงานโดยเปิดเผยข้อมูลข่าวสารในการดำเนินกิจกรรมทุกรูปแบบ


4.ประชาสัมพันธ์ให้ประชาชนแจ้งข้อมูลข่าวสาร เบาะแสการทุจริต ร้องเรียนร้องทุกข์ ของตู้ร้องเรียนเทศบาลตำบลบึงวิชัย

5.กรณีพบการทุจริตจะดำเนินกานสอบสวนและลงโทษขั้นสูงกับผู้ที่ทุจริตอย่างจริงจัง

จึงประกาศมาให้ทราบโดยทั่วกัน

ประกาศ ณ วันที่ 20 เดือนพฤศจิกายน พ.ศ. 2562





**ประกาศเทศบาลตำบลบึงวิชัย**

**เรื่อง นโยบายคุณธรรมและความโปร่งใสในการดำเนินงานของเทศบาลตำบลบึงวิชัย**

# **………………………………………………………..**

ตามนโยบายรัฐบาลของพลเอกประยุทธ์ จันทร์โอชา นายกรัฐมนตรี ได้กำหนดไว้ในข้อ 10 เรื่อง การส่งเสริมการบริหาราชการแผ่นดินที่มีธรรมาภิบาล และการป้องกันและปราบปรามทุจริตและประพฤติมิชอบในภาครัฐ โดยคณะรัฐมนตรีได้มีมติเมื่อวันที่ 5 มกราคม 2559 ให้หน่วยงานของรัฐทุกหน่วยงานเข้าร่วมการประเมินระดับคุณธรรมและความโปร่งใส และยุทธศาสตร์ชาติว่าด้วยการป้องกันและปราบปรามการทุจริต ระยะที่ 3 (พ.ศ.2560-2564) ประเด็นยุทธศาสตร์ที่ 4 ได้กำหนดให้การประเมินคุณธรรมและความโปร่งใสเป็นกลยุทธ์สำคัญในการป้องกันและปราบปรามการทุจริตเชิงรุก เพื่อให้หน่วยงานภาครัฐมีการดำเนินการอย่างโปร่งใส มีแนวทางในการป้องกันความเสี่ยงที่อาจก่อให้เกิดการทุจริต รวมทั้งสามารถยับยั้งการทุจริตที่อาจจะเกิดขึ้นได้

เทศบาลตำบลบึงวิชัย จึงได้กำหนดนโยบายคุณธรรมและความโปร่งใส ในการดำเนินการของหน่วยงานภาครัฐ เพื่อเป็นมาตรฐานแนวทางการปฏิบัติให้หน่วยงานดำเนินงานตามภารกิจด้วยความโปร่งใส บริหารงานด้วยความซื่อสัตย์สุจริต มีคุณธรรม ปราศจากทุจริต เพื่อบรรลุเจตนารมณ์ดังกล่าว จึงกำหนดให้หน่วยงานในจังหวัดกาฬสินธุ์ถือปฏิบัติและดำเนินการ ดังนี้

**1.ด้านความโปร่งใส**

หมายถึง การปฏิบัติราชการตามภารกิจของหน่วยงานที่มีความโปร่งใส การมีระบบการบริหารจัดการบ้านเมืองที่ดี หรือหลักธรรมาภิบาลด้วยความเป็นธรรม และจริยธรรมในการปฏิบัติงานตามอำนาจหน้าที่ เกี่ยวกับเรื่องต่าง ๆ ดังนี้

1.1 การประกาศเผยแพร่แผนปฏิบัติการจัดซื้อ จัดจ้าง ประจำปีงบประมาณ 2560 เพื่อให้สาธารณชนสามารถตรวจสอบข้อมูลจัดซื้อจัดจ้างของหน่วยงานได้

1.2 มีแนวทางการตรวจสอบถึงความเชื่อมโยงเกี่ยวข้องระหว่างเจ้าหน้าที่ที่เกี่ยวข้องกับการจัดซื้อจัดจ้าง และผู้เสนองาน เพื่อป้องกันผลประโยชน์ทับซ้อน

1.3 มีการดำเนินการเปิดเผยข้อมูลการจัดซื้อจัดจ้างแต่ละโครงการให้สาธารณชนรับทราบตามกระบวนการ ดังต่อไปนี้

(1) ประกาศเผยแพร่การจัดซื้อจัดจ้างแต่ละโครงการล่วงหน้าไม่น้อยกว่าระยะเวลากฎหมายกำหนด

(2) ประกาศเผยแพร่หลักเกณฑ์ในการพิจารณาคัดเลือก/ตัดสินผลการจัดซื้อจัดจ้างแต่ละโครงการ

(3) ประกาศเผยแพร่วิธีการคำนวณราคากลางแต่ละโครงการ

(4) ประกาศเผยแพร่รายชื่อผู้มีคุณสมบัติเบื้องต้นในกาจัดซื้อหรือการจ้างแต่ละโครงการ

(5) ประกาศเผยแพร่การจัดซื้อจัดจ้างแต่ละโครงการ พร้อมระบุวิธีการจัดซื้อจัดจ้างและเหตุผลที่ใช้ในการตัดสินผลการจัดซื้อจัดจ้าง

1.4 การให้และเปิดเผยข้อมูลบทบาทภารกิจของหน่วยงาน และข้อกำหนดการดำเนินงานตามอำนาจหน้าที่ที่กฎหายกำหนด โดยเปิดโอกาสให้ผู้มีส่วนได้เสีย สามารถเข้าถึงข้อมูลของหน่วยงานได้หลากหลายช่องทาง รวมทั้งข้อมูลดังกล่าวจะต้องมีความถูกต้อง ครบถ้วน เป็นปัจจุบัน และเผยแพร่อย่างตรงไปตรงมา

1.5 การเปิดเผยโอกาสและให้ความสำคัญกับการให้ผู้มีส่วนได้เสียเข้ามามีส่วนร่วมในการตรวจสอบและสามารถแจ้งเรื่องร้องเรียนเกี่ยวกับการปฏิบัติหน้าที่ รวมถึงเรื่องร้องเรียนเกี่ยวกับการดำเนินงานในกระบวนการต่าง ๆ ของหน่วยงาน อันไม่โปร่งใสและทุจริตต่อหน้าที่ได้ สะท้อนให้เห็นว่าหน่วยงานพร้อมที่จะให้มีการตรวจสอบจากผู้มีส่วนได้เสีย และแสดงให้เห็นถึงความโปร่งใสของหน่วยงานได้

**2.ด้านความรับผิด**

หมายถึง การปฏิบัติราชการตามภารกิจของเจ้าหน้าที่มีความรับผิดชอบ ตามบทบาทหน้าที่ของตนโดยคำนึงถึงความสำเร็จของงาน เกี่ยวกับเรื่องต่าง ๆ ดังนี้

2.1 การปฏิบัติงานอย่างเต็มประสิทธิภาพ มีความรับผิดชอบในการปฏิบัติและมีความรับผิดชอบต่อผลการปฏิบัติงานหากเกิดความผิดพลาดหรือความเสียหายขึ้น รวมถึงมีกระบวนการของหน่วยงานในการจัดการกับเจ้าหน้าที่ที่ไม่ปฏิบัติงานและขาดความรับผิดชอบต่อการปฏิบัติงานตามภารกิจ

2.2 ผู้บริหารหน่วยงานพร้อมที่จะแสดงความรับผิดชอบ หากงานนั้นส่งผลกระทบและเกิดความเสียหายต่อสังคมโดยรวม

**3.ด้านความปลอดภัยจากการทุจริตในการปฏิบัติงาน**

หมายถึง พฤติกรรมของเจ้าหน้าที่ของรัฐที่มีการดำเนินการโดยเป็นธรรมและโปร่งใสเป็นไปตามกระบวนการมาตรฐานในระหว่างส่งมอบบริการหรือขั้นตอนการให้บริการ ไม่เลือกปฏิบัติเมื่อได้รับข้อเสนอเงื่อนไขพิเศษหรือจูงใจเพื่อให้ได้มาซึ่งผลประโยชน์ส่วนตน กลุ่ม หรือพวกพ้อง เกี่ยวกับเรื่องต่าง ๆ ดังนี้

3.1 นโยบายเกี่ยวกับการป้องกันไม่ให้เจ้าหน้าที่เรียกรับสิ่งของ หรือผลประโยชน์อื่นใดจากผู้มีส่วนได้เสีย

3.2 นโยบายเกี่ยวกับการป้องกันไม่ให้เจ้าหน้าที่ใช้ตำแหน่งในการเอื้อประโยชน์

3.3 นโยบายเกี่ยวกับความปลอดภัยจากการทุจริตเชิงนโยบาย

**4.ด้านวัฒนธรรมในองค์กร**

หมายถึงหน่วยงานภาครัฐมีการปฏิบัติราชการตามภารกิจของหน่วยงานที่ยึดหลักคุณธรรมจริยธรรมตามประมวลจริยธรรม จรรยาวิชาชีพ และมีระบบต่อต้านการทุจริตอย่างมีประสิทธิภาพเกี่ยวกับเรื่องต่าง ๆ ดังนี้

4.1 นโยบายเกี่ยวกับการดำเนินการเพื่อป้องกันผลประโยชน์ทับซ้อนในหน่วยงาน โดยให้เจ้าหน้าที่ของหน่วยงานมีความเข้าใจเกี่ยวกับการกระทำที่เป็นผลประโยชน์ทับซ้อนหรือสามารถแยกแยะประโยชน์ส่วนตัวและผลประโยชน์ส่วนรวมได้

4.2 นโยบายสร้างวัฒนธรรมเพื่อให้เกิดวัฒนธรรมที่ไม่ทนต่อการทุจริต จนก่อให้เกิดวัฒนธรรมในการร่วมต่อต้านการทุจริตได้

4.3 นโยบายการป้องกันและปราบปรามการทุจริตในองค์กร เช่น การจัดทำแผนปฏิบัติการป้องกันและปราบปรามการทุจริต การตรวจสอบถ่วงดุลภายในหน่วยงาน

**5.ด้านคุณธรรมการทำงานในหน่วยงาน**

หมายถึงระบบการบริหารงานของหน่วยงานที่มีการบริหารจัดการที่ดี ยึดระบบคุณธรรมความโปร่งใสในการปฏิบัติงาน มุ่งเน้นผลประโยชน์ส่วนรวม เกี่ยวกับเรื่องต่าง ๆ ดังนี้

5.1 การให้ความสำคัญเกี่ยวกับการปฏิบัติงานโดยการกำหนดให้มีคู่มือหรือมาตรฐานการปฏิบัติงานที่ชัดเจน

5.2 เจ้าหน้าที่ในหน่วยงานมีการปฏิบัติตามคู่มือหรือมาตรฐานการปฏิบัติงานอย่างเคร่งครัดอยู่เสมอและจะต้องเป็นการปฏิบัติงานอย่างเป็นธรรมและเท่าเทียมกัน

5.3 กระบวนการของหน่วยงานที่แสดงออกถึงการมีคุณธรรมในการบริหารงานบุคคลภายในหน่วยงาน ทั้งในด้านการบริหารทรัพยากรบุคคล เช่น การบรรจุ แต่งตั้ง โยกย้าย พิจารณาความดี ความชอบ เป็นต้น กระบวนการสร้างแรงจูงใจและความก้าวหน้าในสายงาน และในด้านการพัฒนาสมรรถนะเจ้าหน้าที่

5.4 กระบวนการของหน่วยงานที่แสดงถึงการมีคุณธรรมในการบริหารงบประมาณการใช้จ่ายงบประมาณจะต้องเป็นไปอย่างโปร่งใส และจะต้องพิจารณาใช้จ่ายในสิ่งที่จำเป็นต่อการดำเนินงานตามภารกิจของหน่วยงานอย่างคุ้มค่ามากที่สุด

5.5 การสั่งงานหรือมอบหมายงานให้แก่ผู้ใต้บังคับบัญชา จะต้องคำนึงถึงขอบเขตอำนาจหน้าที่ตามกฎหมายของผู้รับมอบหมายงาน มีความเป็นธรรมแก่ผู้รับมอบหมายงานทุกคนอย่างเท่าเทียม มีการสื่อสารและเอาใจใส่ ติดตามในการมอบหมายงานที่ได้รับมอบหมาย ตลอดจนรับผิดชอบในผลงานที่ได้รับมอบหมายไปด้วย

5.6 การให้ความสำคัญกับสภาพแวดล้อมที่เอื้ออำนวยและส่งเสริมการปฏิบัติงานของเจ้าหน้าที่ในหน่วยงาน

**6. นโยบายด้านการสื่อสารภายในหน่วยงาน**

6.1 ให้สำนักปลัดเทศบาลตำบลบึงวิชัย ถ่ายทอดประกาศนโยบาย/มาตรการ เพื่อพัฒนาหน่วยงานให้มีคุณธรรมและความโปร่งใส ตามแนวทางการประเมินคุณธรรมและความโปร่งใสในการดำเนินงาน ฉบับนี้ให้เจ้าหน้าที่ของเทศบาลตำบลบึงวิชัยได้ทราบ


6.2 ให้เจ้าหน้าที่ของเทศบาตำบลบึงวิชัย นำประกาศนโยบายและมาตรการ เพื่อพัฒนาหน่วยงานให้มีคุณธรรม และความโปร่งใส ตามแนวทางการประเมินคุณธรรมและความโปร่งใสของหน่วยงานภาครัฐ เผยแพร่ในเว็บไซต์ [www.buengvichai.go.th](http://www.buengvichai.go.th)

6.3 ให้ผู้บริหาร หัวหน้าส่วนราชการของเทศบาลตำบลบึงวิชัย แสดงเจตจำนงต่อเจ้าหน้าที่เทศบาลตำบลบึงวิชัย ในคราวประชุมประจำเดือน ในการที่จะบริหารงานด้วยความซื่อสัตย์ มีคุณธรรมจริยธรรม มีธรรมาภิบาล และความโปร่งใส

จึงประกาศมาให้ทราบโดยทั่วกัน

ประกาศ ณ วันที่ 20 เดือนพฤศจิกายน พ.ศ. 2562





**ประกาศเทศบาลตำบลบึงวิชัย**

**เรื่อง ประกาศเจตนารมณ์เทศบาลตำบลบึงวิชัยเป็นหน่วยงานในการต่อต้านการทุจริตคอรัปชั่น**

# **………………………………………………………..**

เนื่องด้วยเทศบาลตำบลบึงวิชัย เป็นหน่วยงานที่รับใช้และให้บริการประชาชนอย่างใกล้ชิด ซึ่งในการดำเนินงานของเทศบาลตำบลบึงวิชัยได้คำนึงถึงความต้องการและประโยชน์สูงสุดของประชาชนเป็นหลัก

เทศบาลตำบลบึงวิชัย ได้เล็งเห็นความสำคัญของปัญหาทุจริตคอรัปชั่นซึ่งเป็นปัญหาที่ทำให้เกิดผลกระทบและความเสียหายต่อพี่น้องประชาชนทั้งทางอ้อมและทางตรง ทำให้ผลประโยชน์ไม่ตกถึงมือประชาชนอย่างแท้จริง เทศบาลตำบลบึงวิชัยจึงมีเจตนารมณ์ร่วมกันในการดำเนินงานให้เกิดความโปร่งใส เป็นธรรม และสามารถตรวจสอบได้เพื่อให้องค์กรเป็นหน่วยงานในการต้านการทุจริตคอรัปชั่น โดยให้เจ้าหน้าที่ทุกคนถือปฏิบัติ ดังนี้

1. ไม่ยักยอก เบียดบังเวลา และทรัพย์สินราชการ
2. ไม่เรียก ไม่รับ ไม่เสนอสิ่งใดเพื่อประโยชน์มิชอบ
3. ไม่ใช้อำนาจหน้าที่เพื่อประโยชน์ตนหรือพวกพ้อง
4. ปฏิบัติหน้าที่ด้วยความโปร่งใส เสมอภาค
5. กล้ายืนหยัดในสิ่งที่ถูกต้อง
6. เปิดเผยต่อสาธารณะเมื่อพบเหตุคอร์รัปชั่น
7. ร่วมปกป้อง คุ้มครอง ผู้ต่อต้านคอร์รัปชั่น
8. พร้อมรับการตรวจสอบจากทุกภาคส่วน

จึงประกาศมาให้ทราบโดยทั่วกัน

ประกาศ ณ วันที่ 20 เดือนพฤศจิกายน พ.ศ. 2562